Julkisasiamiehen ratkaisuehdotus Fennelly 23 päivänä lokakuuta 1997. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Direktiivien 93/72/ETY ja 93/101/EY määräajassa tapahtuvan täytäntöönpanon laiminlyönti. - Asia C-190/97.



Oikeustapauskokoelma 1997 sivu I-07201



Julkisasiamiehen ratkaisuehdotukset

1 Nyt käsiteltävänä oleva jäsenyysvelvoitteiden noudattamatta jättämistä koskeva kanne koskee sitä, että Belgia ei ole pannut täytäntöön vaarallisten aineiden luokitusta, pakkaamista ja merkintöjä koskevan yhteisön perustoimenpiteen mukauttamisesta tekniikan kehitykseen annettua kahta direktiiviä, minkä Belgia on myöntänyt.

I Oikeudenkäyntiä edeltävät menettelyt

a) Komission direktiivi 93/72/ETY

2 Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen yhdeksännentoista kerran 1 päivänä syyskuuta 1993 annetun komission direktiivin 93/72/ETY (jäljempänä direktiivi 93/72/ETY)(1) 2 artiklan 1 kohdassa asetettiin direktiivin täytäntöönpanemista varten jäsenvaltioille määräaika, joka päättyi 1.7.1994. Direktiivin 2 artiklan 2 ja 3 kohdan mukaan jäsenvaltioiden oli ilmoitettava komissiolle viipymättä täytäntöönpanotoimenpiteistä, ja jäsenvaltioiden antamissa säädöksissä oli viitattava direktiiviin 93/72/ETY tai niitä virallisesti julkaistaessa niihin oli liitettävä viittaus tähän direktiiviin.

3 Koska komissio ei ollut saanut mitään ilmoitusta siitä, että direktiivi 93/72/ETY olisi saatettu osaksi Belgian sisäistä oikeusjärjestystä, komissio aloitti Euroopan yhteisöjen perustamissopimuksen 169 artiklassa tarkoitetun oikeudenkäyntiä edeltävän menettelyn osoittamalla Belgialle 20.1.1995 virallisen huomautuksen. Belgian hallitus ilmoitti 22.3.1995 vastauksessaan komissiolle, että tarvittavia täytäntöönpanotoimia valmisteltiin parhaillaan. Koska komissio ei ollut saanut mitään muuta ilmoitusta kyseisten toimenpiteiden toteuttamisesta, komissio antoi 26.7.1996 perustellun lausunnon, jossa se totesi, että koska Belgia ei ollut antanut tarvittavia säännöksiä eikä ilmoittanut näistä komissiolle, Belgia oli jättänyt noudattamatta direktiivin mukaisia velvoitteitaan, ja komissio asetti samalla kahden kuukauden määräajan lausunnon noudattamiseksi.

4 Belgia kiinnitti komission huomion 18.9.1996 päivätyllä kirjeellään 23.6.1995 annettuun kuninkaan asetukseen, jolla muutettiin vaarallisten valmisteiden luokituksesta, pakkaamisesta ja merkinnöistä 11.1.1993 annettua kuninkaan asetusta ja jolla Belgian mukaan direktiivi 93/72/ETY oli saatettu osaksi Belgian oikeusjärjestystä (jäljempänä vuoden 1995 kuninkaan asetus). Komissio katsoi 29.1.1997 päivätyssä vastauksessaan, että koska kumpikaan näistä kuninkaan asetuksista ei koskenut vaarallisia aineita vaarallisista valmisteista erillisinä, direktiiviä 93/72/ETY ei ollut pantu asianmukaisesti täytäntöön, ja pyysi Belgian kuningaskuntaa esittämään sille huomautuksensa tältä osin. Belgian kuningaskunta ei vastannut tähän.

b) Komission direktiivi 93/101/EY

5 Direktiivin 67/548/ETY mukauttamisesta tekniikan kehitykseen kahdennenkymmenennen kerran 11 päivänä marraskuuta 1993 annetun komission direktiivin 93/101/EY (jäljempänä direktiivi 93/101/EY)(2) 2 artiklassa asetettiin direktiivin täytäntöönpanemista varten jäsenvaltioille määräaika, joka päättyi 1.1.1995. Säännöksen mukaan jäsenvaltioiden oli myös ilmoitettava komissiolle viipymättä täytäntöönpanotoimenpiteistään, ja jäsenvaltioiden antamissa säädöksissä oli viitattava direktiiviin 93/101/EY tai niitä virallisesti julkaistaessa niihin oli liitettävä viittaus tähän direktiiviin.

6 Koska komissio ei saanut mitään tällaista ilmoitusta, se antoi 2.8.1995 virallisen huomautuksen. Belgia väitti 4.10.1995 päivätyssä vastauksessaan, että direktiivi 93/101/EY oli pantu täytäntöön vuoden 1995 kuninkaan asetuksen liitteessä III olevalla I osalla. Komissio toisti 12.7.1996 antamassaan perustellussa lausunnossa käsityksensä, jonka mukaan vaaralliset aineet eivät kuuluneet kyseisen kuninkaan asetuksen soveltamisalaan. Koska tällä asetuksella ei pantu direktiiviä 93/101/EY asianmukaisesti täytäntöön, komissio asetti kahden kuukauden määräajan lausunnon noudattamiseksi. Belgian hallitus ei vastannut tähän.

II Menettely yhteisöjen tuomioistuimessa

7 Komissio huomauttaa kanteessaan, joka rekisteröitiin yhteisöjen tuomioistuimessa 20.5.1997, ettei Belgia ollut ilmoittanut mistään virallisesta ja lopullisesta toimenpiteestä direktiivin 93/72/ETY täytäntöönpanemiseksi eikä ollut ilmoittanut kaikkia direktiivin 93/101/EY noudattamisen edellyttämiä toimenpiteitä. Komissio väittää siten, ettei Belgia ollut toteuttanut direktiiveissä säädetyissä määräajoissa niiden täytäntöönpanemiseksi tarvittavia toimenpiteitä eikä/tai ilmoittanut sille niistä, ja vaatii yhteisöjen tuomioistuinta toteamaan, että Belgia ei ole noudattanut direktiivien mukaisia velvoitteitaan.

8 Belgia ei kiistä väitettyjä jäsenyysvelvoitteiden noudattamatta jättämisiä. Se huomauttaa, että asianomaiset ministeriöt olivat allekirjoittaneet esityksen kuninkaan asetukseksi, jolla direktiivi 93/72/ETY pannaan täytäntöön, ja että esitys saatetaan lähiaikoina kuninkaan allekirjoitettavaksi sekä että ainoastaan direktiivin 93/101/EY vaarallisia aineita koskeva osa oli täytäntöönpanematta.

III Kannanotto

9 Komission kanteen perusteluissa ei eroteta johdonmukaisesti toisistaan laiminlyöntiä panna direktiivit täytäntöön ja laiminlyöntiä ilmoittaa sille tarpeellisista täytäntöönpanotoimenpiteistä. Kummankin direktiivin osalta perustelluissa lausunnoissa todetaan kuitenkin selvästi, että Belgia on jättänyt toteuttamatta kyseisen direktiivin täytäntöönpanemiseksi tarpeelliset toimenpiteet, mikä vastaa tarkalleen komission kanteessaan esittämiä vaatimuksia. Koska Belgia ei ole kiistänyt sitä, ettei se ole pannut direktiivejä asianmukaisesti täytäntöön, ja koska mitään muutakaan vastakkaista seikkaa ei ole esitetty, yhteisöjen tuomioistuimen olisi mielestäni hyväksyttävä komission vaatimukset kummankin direktiivin osalta.

IV Ratkaisuehdotus

10 Edellä esitetyn perusteella ehdotan yhteisöjen tuomioistuimelle, että se

1) toteaa, että Belgian kuningaskunta ei ole noudattanut yhtäältä vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen yhdeksännentoista kerran 1 päivänä syyskuuta 1993 annetun komission direktiivin 93/72/ETY ja toisaalta neuvoston direktiivin 67/548/ETY mukauttamisesta tekniikan kehitykseen kahdennenkymmenennen kerran 11 päivänä marraskuuta 1993 annetun komission direktiivin 93/101/EY mukaisia velvoitteitaan, koska se ei ole antanut säädetyissä määräajoissa kyseisten direktiivien noudattamisen edellyttämiä lakeja, asetuksia ja hallinnollisia määräyksiä;

2) velvoittaa Belgian kuningaskunnan korvaamaan oikeudenkäyntikulut.

(1) - EYVL L 258, s. 29.

(2) - EYVL 1994, L 13, s. 1.